የውኃ ሀብት ልማት ፈንድ ከዓለም ባንክ የ450 ሚሊዮን ዶላር ብድር ለማግኘት ድርድር እያካሄደ ነው
የውኃ ሀብት ልማት ፈንድ አዲስ አበባን ጨምሮ ለ22 ከተሞች የፍሳሽ ቆሻሻ ማጣሪያ ፕሮጀክቶች ግንባታ የሚውል የ450 ሚሊዮን ዶላር ብድር ለማግኘት ከዓለም ባንክ ጋር ድርድር እያካሄደ እንደሚገኝ አስታወቀ፡፡      የውኃ ሀብት ልማት ፈንድ ዋና ዳይሬክተር አቶ ዋና ዋኬ ለሪፖርተር እንዳስታወቁት፣ ተቋሙ ከዓለም ባንክ እንዲለቀቅለት ድርድሩን እያገባደደ መሆኑንና በመጋቢት ወር ድርድሩ ተጠናቆ የገንዘቡ ርክክብ እንደሚደረግ ይጠበቃል፡፡ ብድሩ ሲለቀቅ ለከተሞቹ ከሦስት እስከ አምስት በመቶ ወለድ በማስከፈል፣ ከ25 እስከ 40 ዓመት በሚደርስ የብድር መክፈያ ጊዜ እንደሚያበድራቸው ታውቋል፡፡ ከ80 በመቶ በላይ የብድር ገንዘቡ ለፍሳሽ ቆሻሻ ፕሮጀክቶች ይውላል ተብሎ እንደሚጠበቅም ዋና ዳይሬክተሩ ጠቁመዋል፡፡      በአዲስ አበባና በክልል ዋና ከተሞች አሳሳቢ እየሆነ በመጣው የፍሳሽ ቆሻሻ አያያዝና አወጋገድ ችግር ሳቢያ የዓለም ባንክ ብድሩን ለመስጠት እንደተነሳ ያብራሩት አቶ ዋና፣ ከዓለም ባንክ በተጨማሪም ሌሎች አበዳሪዎች ለተቋሙ ብድር ለማቅረብ ድርድር እያካሄዱ እንደሆነ ጠቁመዋል፡፡ ይሁንና የገንዘቡን መጠንም ሆነ የተቋማቱን ማንነት ይፋ ከማድረግ ተቆጥበዋል፡፡ ድርድሮቹ ገና በጅምር ላይ የሚገኙ በመሆናቸው ተጨባጭ ነገር እስከሚገኝ መግለጽ እንደማይቻል ገልጸዋል፡፡      በቅርቡ ከአውሮፓ ኢንቨስትመንት ባንክ፣ ከጣሊያንና ከፈረንሣይ መንግሥታት 75 ሚሊዮን ዩሮ ብድር መገኘቱን መዘገባችን ይታወሳል፡፡ የውኃ ሀብት ልማት ፈንድ ከእነዚህ አበዳሪዎች ያገኘው ብድር ለ35 አነስተኛ ከተሞች የመጠጥ ውኃ ፕሮጀክቶችን ለመገንባት የሚያስችል እንደሚሆን ይጠበቃል፡፡ ከ35 ከተሞች ውስጥ በኦሮሚያ፣ በትግራይና በደቡብ ክልሎች የሚገኙ የመጀመሪያዎቹ ስምንት ከተሞች ከውኃ ሀብት ፈንድ የ188 ሚሊዮን ብር ብድር አግኝተዋል፡፡ ለስምንቱ ከተሞች የሚያስፈልገው ገንዘብ ከ330 ሚሊዮን ብር በላይ ቢሆንም፣ ከተሞቹና ክልሎች ቀሪውን በማዋጣት ይሸፍናሉ፡፡        ከተሞቹ በአብዛኛው ከ70 በታች ሕዝብ የሚኖርባቸውና ንፁህ የመጠጥ ውኃ አቅርቦት ችግር የተንሰራፋባቸው መሆን እንዳለባቸው የአበዳሪዎቹ መሥፈርቶች ይጠቁማሉ፡፡ በመሆኑም ለእነዚህ አነስተኛ ከተሞች የሚውሉ የመጠጥ ፕሮጀክቶች በአንድ ዓመት ጊዜ ውስጥ ተገንብተው እንደሚጠናቀቁ፣ በቅርቡ በተደረገው ስምምነት መጠቀሱ ይታወሳል፡፡የውኃ ሀብት ልማት ፈንድ ከዚህ ቀደም ለ67 የመጠጥ ውኃ ፕሮጀክቶች ከ6.8 ቢሊዮን ብር በላይ ማቅረቡን አስታውቆ፣ ወደፊትም ከአሥር ቢሊዮን ብር በላይ ገንዘብ በማቅረብ በርካታ ፕሮጀክቶችን ፋይናንስ ለማድረግ ማቀዱን አቶ ዋና አስታውቀዋል፡፡ከአፍሪካ ልማት ባንክ፣ ከዩኒሴፍ፣ እንዲሁም ከኩዌት ፈንድ በተለይ አንድ ቢሊዮን ብር የሚጠይቁ ፕሮጀክቶችን ለማገዝ ፋይናንስ ማግኘቱም ታውቋል፡፡     